รัฐบาลไทย-ข่าวทำเนียบรัฐบาล-เปิดตัวโครงการ “ฝึกอบรมระยะสั้นฐานสมรรถนะ” (Education to Employment: Vocational Boot Camp) รุ่นที่ 1
วันศุกร์ที่ 3 มีนาคม 2560
เปิดตัวโครงการ “ฝึกอบรมระยะสั้นฐานสมรรถนะ” (Education to Employment: Vocational Boot Camp) รุ่นที่ 1
สํานักงานคณะกรรมการการอาชีวศึกษา (สอศ.) จัดงานเปิดตัวโครงการ "ฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน" ครั้งที่ 1 (Education to Employment : Vocational Boot Camp)
โดยมี นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานพิธีเปิด พร้อมทั้งได้รับเกียรติจาก Dr Gatot Hari Priowirjanto ผู้อํานวยการสํานักงานเลขาธิการซีมีโอ ตลอดจนผู้บริหารกระทรวงศึกษาธิการ สถานประกอบการ สถานศึกษาอาชีวศึกษา คณะครู นักเรียนนักศึกษา เข้าร่วมพิธีเปิดกว่า 300 คน เมื่อวันพุธที่ 1 มีนาคม 2560ณวิทยาลัยเทคนิคมีนบุรี
นพ.ธีระเกียรติ เจริญเศรษฐศิลป์กล่าวว่า โครงการนี้เกิดจากแนวคิดที่ต้องการให้สถานประกอบการหรือภาคเอกชนเป็น “ผู้นํา” ในการผลิตกําลังคนอาชีวะ เพื่อไปตอบโจทย์การพัฒนาประเทศในด้านต่าง ๆ เพราะที่ผ่านมาต้องยอมรับว่าภาคอุตสาหกรรมกับภาคการศึกษา ต่างคนต่างเดิน ต่างคนต่างทําในส่วนของตนเอง ทําให้ทั้ง 2 โลกไม่เคยมาเจอกันเลย (ดั่งคํากล่าวของ McKinsey) แต่ในระยะหลังจึงมีความร่วมมือร่วมกันมากขึ้น ตั้งแต่ระบบอาชีวศึกษาทวิภาคี ที่มีการส่งนักเรียนนักศึกษาเข้าไปฝึกปฏิบัติจริงในโรงงานหรือสถานบริการ, โครงการสานพลังประชารัฐ ที่ก่อให้เกิดโครงการ "Excellent Model School (EMS): สถานศึกษาต้นแบบทวิภาคี สานพลังประชารัฐ” เป็นต้น
สําหรับความร่วมมือของโครงการฝึกอบรมในครั้งแรกนี้ เป็นอีกกิจกรรมหนึ่งที่สําคัญที่ภาคเอกชนเป็นผู้นําและมีส่วนร่วมตั้งแต่การพัฒนาหลักสูตรและการฝึกอบรม ตลอดจนส่งวิทยากรมาช่วยสอนและชี้แนะผู้เข้ารับการฝึกอบรม ซึ่งได้รับการตอบรับเป็นอย่างดี โดยมีสถานประกอบการชั้นนําเข้าร่วมถึง 1,537 แห่ง มีสถานศึกษาจากภาครัฐและเอกชนเข้าร่วม 444 แห่งครอบคลุมทุกจังหวัดทั่วประเทศ และมีผู้สมัครเข้ารับการฝึกอบรมแล้วจํานวน 82,134 คน
ในส่วนของหลักสูตรจะเน้นพัฒนา"สมรรถนะหลัก" ควบคู่กับ "คุณธรรม"เรียกโดยย่อว่า“SEE”ทั้งในหลักสูตรที่สอดคล้องกับ Growth Engine (First S-Curve, New S-Curve, Thailand 4.0 Super Cluster) และหลักสูตรตามความต้องการของท้องถิ่น กล่าวคือ
Skills:ทักษะการทํางานเกิดจากการที่ผู้เข้าฝึกอบรมได้รับการพัฒนาและลงมือปฏิบัติจริงด้วยอุปกรณ์เครื่องมือที่ทันสมัยในสถานประกอบการหรือสถานการณ์จริง ภายใต้การดูแลของคณะครูและวิทยากรที่มีความเชี่ยวชาญจากสถานประกอบการ ที่จะช่วยผลิตคนให้มีสมรรถนะตรงกับความต้องการของเอกชนอย่างแท้จริง
English:ภาษาอังกฤษจะเน้นฝึกภาษาอังกฤษสําหรับอาชีพต่าง ๆ เช่น ภาษาอังกฤษสําหรับอากาศยาน ภาษาอังกฤษสําหรับการเดินเรือ ภาษาอังกฤษในเรื่องของหุ่นยนต์ รวมทั้งจะมีการพัฒนาแอพพลิเคชัน Echo Vocational สําหรับเด็กอาชีวะได้ฝึกภาษาอังกฤษด้วยตนเองด้วย
Ethics:คุณธรรม จะเน้นให้มีการปลูกฝังทางด้านคุณธรรมตลอดช่วงเวลาของการฝึกอบรม ตามแนวคิด “Work Hard beNice” เพื่อให้ได้กําลังคนที่มีความขยัน ใฝ่เรียนรู้ และตรงเวลา
อย่างไรก็ตาม ไม่ต้องการให้โครงการเช่นนี้เกิดขึ้นเฉพาะในช่วงภาคฤดูร้อน แต่ต้องการขยายผลในประเภทวิชาต่าง ๆ หรือจัดโครงการให้มีความถี่มากขึ้นเช่น ช่างซ่อมรถจักรยานยนต์ขนาดใหญ่ (Big Bike) ซึ่งมียอดจําหน่ายกว่า 1 แสนคัน แต่ขณะนี้ยังไม่มีหลักสูตรสําหรับฝึกช่างซ่อมไว้รองรับ จึงขอให้ สอศ. ถอดบทเรียนโครงการในระยะแรก พร้อมได้มีการจัดทีมวิจัยเพื่อเก็บข้อมูลการดําเนินงาน จากนั้นจะนําข้อมูลที่ได้มาศึกษาวิเคราะห์เปรียบเทียบโอกาสการมีงานทําและรายได้ของเด็กอาชีวะปกติกับเด็กอาชีวะที่เข้าร่วมโครงการ ซึ่งจะแสดงให้เห็นถึงข้อมูลสําคัญคือผลตอบแทนจากการลงทุน (Return Investment)ที่จะช่วยในการตัดสินใจขยายโครงการในระยะต่อไป
นอกจากนี้ จะมีการขยายผลโครงการไปสู่การศึกษานอกระบบและการศึกษาตามอัธยาศัย (กศน.) และขยายไปสู่ภูมิภาคเอเชียตะวันออกเฉียงใต้ในลักษณะที่คล้ายคลึงกัน ซึ่งผู้อํานวยการสํานักงานเลขาธิการซีมีโอ ได้ให้ความสนใจเข้าร่วมพิธีเปิดและเยี่ยมชมนิทรรศการในครั้งนี้ด้วยตนเองอีกด้วย
ดร.สุเทพ ชิตยวงษ์ เลขาธิการคณะกรรมการการอาชีวศึกษากล่าวถึงวัตถุประสงค์ของโครงการจัดฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน ว่า เพื่อต้องการพัฒนากําลังคนให้มีศักยภาพตามยุทธศาสตร์ชาติระยะ 20 ปี (พ.ศ.2560-2579) ด้านการสร้างความสามารถในการแข่งขัน และด้านการพัฒนาและเสริมสร้างศักยภาพกําลังคนและภารกิจของ สอศ. ตลอดจนสอดคล้องกับความต้องการของตลาดแรงงาน
โครงการดังกล่าว เน้นจัดการฝึกอบรมหลักสูตรวิชาชีพระยะสั้น ให้กับผู้เรียนระดับประกาศนียบัตรวิชาชีพ (ปวช.) และระดับประกาศนียบัตรวิชาชีพชั้นสูง (ปวส.) ชั้นปีสุดท้าย รวมทั้งประชาชนทั่วไปที่สนใจกว่า 82,139 คนในสถานศึกษาทั้ง 444 แห่งทั่วประเทศโดยไม่เสียค่าใช้จ่ายแบ่งออกเป็น 2 หลักสูตร คือ
หลักสูตรที่สอดคล้องกับ Growth Engine(First S-Curve, New S-Curve, Thailand 4.0 Super Cluster) จํานวน 550 หลักสูตรอาทิ การตรวจสอบรอยร้าว (ช่างอากาศยาน) ช่างซ่อมบํารุงแมคคาทรอนิกส์ในอุตสาหกรรมการผลิต ตรวจสอบโดยไม่ทําลาย ขนส่งระบบราง รถไฟความเร็วสูง พลังงาน สมาร์ทฟาร์มเมอร์ ซึ่งขณะนี้มีผู้สมัครเข้ารับการฝึกอบรม 20,933 คน
หลักสูตรตามความต้องการของท้องถิ่นจํานวน 2,106 หลักสูตรโดยมีผู้สมัครเข้ารับการฝึกอบรม 61,206 คน และมีประเภทวิชาที่ได้รับความนิยม 5 อันดับสูงสุด ได้แก่
1) วิชาอุตสาหกรรมมีผู้สมัคร 32,361 คน โดยจัดฝึกอบรม 1,134 หลักสูตร อาทิ ตรวจสอบรอยร้าว (ช่างอากาศยาน) พนักงานขับรถบรรทุกสินค้า งานเขียนแบบเครื่องกลสามมิติด้วยโปรแกรม (CAD 2D) หุ่นยนต์เล็ก เป็นต้น
2) วิชาพาณิชยกรรมมีผู้สมัคร 18,939 คน โดยจัดฝึกอบรม 548 หลักสูตร อาทิ การจัดทําบัญชีควบคุมคลังสินค้า การทําธุรกิจการค้าบนอินเทอร์เน็ต เจ้าหน้าที่คลังสินค้าในงานโลจิสติกส์ เป็นต้น
3) วิชาคหกรรมมีผู้สมัคร 10,899 คน โดยจัดฝึกอบรม 398 หลักสูตร อาทิ อาหารนานาชาติ งานเย็บจักรอุตสาหกรรม การบริการอาหารและเครื่องดื่ม เป็นต้น
4) วิชาเกษตรกรรมมีผู้สมัคร 5,583 คน โดยจัดฝึกอบรม 142 หลักสูตร อาทิ มาตรฐานและการควบคุมคุณภาพการผลิต การใช้เครื่องจักรกลผลิตข้าวอินทรีย์ เทคโนโลยีผลิตเมล่อนอินทรีย์ เป็นต้น
5) วิชาอุตสาหกรรมการท่องเที่ยวมีผู้สมัคร 5,583 คน โดยจัดฝึกอบรม 85 หลักสูตร อาทิ หลักสูตรภาษาเพื่อการโรงแรมและการท่องเที่ยว มัคคุเทศก์เฉพาะพื้นที่ การดําเนินการท่องเที่ยวชุมชนและโฮมสเตย์ เป็นต้น
โอกาสนี้นพ.ธีระเกียรติ เจริญเศรษฐศิลป์และคณะ ได้เยี่ยมชมนิทรรศการ พร้อมพบปะพูดคุยกับนักเรียนนักศึกษา ครู และผู้เชี่ยวชาญจากสถานประกอบการ และสอบถามรายละเอียดของหลักสูตร อาทิ ช่างผลิตชิ้นส่วนอุปกรณ์แม่พิมพ์ปั๊มโลหะเบื้องต้น, งานติดตั้งกล้องวงจรปิดและกล้องไอพี, การซ่อมบํารุงเครื่องยนต์เอ๊าท์บอร์ด สําหรับงานซ่อมบํารุงเรือ, การประกอบตู้ปลาและจัดตู้ปลาเชิงพาณิชย์, การออกแบบทรงผมแนวแฟชั่น, การผสมเครื่องดื่มม๊อคเทล, ช่างซ่อมจักรยานยนต์ขนาดใหญ่ (Big Bike), ตรวจสอบโดยไม่ทําลาย, งานอาณัติสัญญาณในระบบขนส่งระบบราง, หุ่นยนต์ในงานอุตสาหกรรม, ศิลปะการสลักผักและผลไม้, มัคคุเทศก์ (ภาษาที่ขาดแคลน), สมองกลฝังตัวเบื้องต้น, ยานยนต์และชิ้นส่วน, Communicative English for Every Day Life เป็นต้น